Durban-vrou verdwyn spoorloosNicolene du Preez Foto: Missing Children Nicolene du Preez (25) het op 20 Junie spoorloos uit haar huis in Grey Park in die Bluff, Durban, verdwyn. Hendrik du Preez, Nicolene se man, het Dinsdag aan Maroela Media gesê sy vrou het hom die Saterdagmiddag om 14:35 gebel om te sê sy is met die bus op pad na haar ouma in Stilbaai in die Wes-Kaap. “Dit was onverwags, ek het glad nie geweet sy het planne om by haar ouma te gaan kuier nie,” het hy gesê. Die Checkers-sentrum naby hul huis kon nie bevestig dat Nicolene daar ŉ buskaartjie gekoop het nie. Hendrik en Nicolene is op 21 September 2013 getroud. “My skoonouers en my skoonsussie is ook in trane en rasend van bekommernis,” het hy bygevoeg. Volgens hom is Nicolene se selfoon afgeskakel en niemand het nog van haar gehoor nie. Haar ouers bly in Vereeniging. Nicolene het blou oë, krullerige blonde/rooi/bruin hare en is 1.6 meter lank. Sy het ŉ naeltjiering en ŉ horlosie met ŉ pienk bandjie en diamantjies daarop. Enigiemand met inligting waar Nicolene haarself bevind word versoek om met die Brighton-polisie of Missing Children in verbinding te tree of skakel Hendrik by 061 409 1060.